Leerlinge leer meer oor loopbane | Netwerk24
Leerlinge leer meer oor loopbane
Deur Lynda Greyling 19 Februarie 2020 06:00
Die Bethlehem-Rotariërs het op Maandag 10 Februarie die verteenwoordigers van die verskillende onderriginstellings wat op die jaarlikse loopbaanuitstalling betrokke was, by hul klubhuis onthaal. Van links is Palesa Memela (Boston College), Sharon Mashau (Universiteit van die Witwatersrand), Dikeledi Mntambo (loopbaankoördineerder, Thabo Mofutsanyana-onderwysdistrik), Solly Mathebula (Sentrale Universiteit vir Tegnologie), Louise Solomons (Nelson Mandela-Universiteit), dr. Petrus Lombard (Universiteit van Pretoria), Clement Moreku (Sentrale Universiteit vir Tegnologie), dr. Pieter Clase (Universiteit van Pretoria) en Helen Pienaar (Bethlehem-Rotariërs). Foto: Lynda Greyling
Meer as 2 500 matriekleerlinge van 38 Oos-Vrystaatse hoërskole het vanjaar die Rotariërs se jaarlikse loopbaanuitstalling op 10 en 11 Februarie bygewoon.
Weens die onrus in Qwaqwa kon die leerlinge van die Hoërskool Retief in Kestell nie die uitstalling bywoon nie. Die meeste van die leerlinge woon in Qwaqwa.
Altesaam 26 uitstallers het hul instelling in die Hoërskool Witteberg se binnenshuise sportsentrum verteenwoordig.
Bekende instellings soos die Universiteit van die Vrystaat (UV), Noordwes (NWU) en Pretoria (UP), wat van die begin af by die uitstalling betrokke is, was verteenwoordig. Die Nelson Mandela-Universiteit in Port Elizabeth was die mees verafgeleë instelling wat verteenwoordig is.
Hannes Oosthuizen, waarnemende hoof van die Hoërskool Witteberg, het die Rotariërs en die uitstallers bedank vir die geleentheid wat leerlinge gegun word om inligting te bekom rakende hul loopbane.
Dikeledi Mntambo, loopbaan­voorligtingskoördineerder van die Thabo Mofutsanyana-onderwys­distrik, sê leerlinge wat onseker is oor hul loopbaankeuse ná skool kry deur dié uitstalling die geleentheid om meer oor verskeie rigtings uit te vind.